વાત એમ છે કે ટ્રમ્પે બીજા લગ્ન કર્યા તેના એક વર્ષ પછી પોર્નસ્ટાર સ્ટેફની ક્લિફોર્ડ સાથે મુલાકાત થઈ હતી. સ્ટેફની સ્ટોર્મી ડેનિયલ્સ તરીકે વધારે જાણીતી હતી. 2006માં ડોનાલ્ડ ટ્રમ્પ રંગીન મીજાજી કરોડપતિ તરીકે હિરોઈનોની પાછળ ફરતા રહેતા હતા. તે વખતે સ્ટેફની સાથે તેમના સંબંધો બંધાયા હતા. ઠીક છે હવે – એવું બધાનું રિએક્શન છે, પણ ચૂંટણી લડવાની વાત આવી ત્યારે સ્ટેફની પત્રકારને મુલાકાતો ના આપે અને મૌન રહે તે માટે સારા એવા નાણાં તેને ચૂકવાયા હતા. સૌને વાંધો એ પડ્યો છે કે ટ્રમ્પના વકીલે ચૂંટણી દરમિયાન નાણાંનો ગેરવહીવટ કર્યો. ચૂંટણી લડવા માટે ફંડ એકઠું કરવામાં આવે તેમાં પક્ષના કાર્યકરો અને ટેકેદારો સહિત અનેકે ફાળો આપ્યો હોય. તેના એકેએક ડૉલરનો હિસાબ આપવો જરૂરી છે. ટ્રમ્પના મિત્ર અને વકીલ માઇકલ કોહેને કબૂલવું પડ્યું છે કે તેમણે સ્ટેફનની 1,30,000 ડૉલર આપ્યા હતા. તેમનો બચાવ એ છે કે પૈસા ચૂંટણી ભંડોળમાંથી નથી આપ્યા. પૈસા ટ્રમ્પે પણ નથી આપ્યા, પણ ટ્રમ્પના હિતેચ્છુ તરીકે તેમણે પોતે ખર્ચ્યા છે.